Az EGT-Vegyesbizottság 47/2000 határozata

(2000. május 22.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86., 87., 98. és 115. cikkére,

mivel:

(1) A Megállapodás 31. jegyzőkönyvét a 2000. május 19-i 46/2000 EGT-vegyesbizottsági határozat [1] módosította.

(2) Helyénvaló kiterjeszteni a Megállapodásban résztvevő Szerződő Felek közötti együttműködést a régiók közötti gazdasági és szociális egyenlőtlenségek csökkentését célzó, öt éves távra szóló intézkedések támogatásával a Szerződő Felek közötti kereskedelmi és gazdasági kapcsolatok folyamatos és kiegyensúlyozott erősítése érdekében.

(3) A Szerződő Felek megállapodtak az EGT-EFTA-államoknak a fent említett célokhoz történő hozzájárulásáról az 1999-2003 közötti időszakra.

(4) Új eszközre van szükség arra, hogy ez az együttműködés figyelembe vehesse azokat a változásokat, amelyek a Megállapodás VIII. részének megtárgyalását követően következtek be. Ennek az eszköznek el kell különülnie az ugyanilyen célokra irányuló közösségi cselekvésektől, de azokkal össze kell hangolni, és végrehajtásának a Megállapodás 82. cikke (1) bekezdésének c) pontján kell alapulnia.

(5) A Megállapodás 31. jegyzőkönyvét módosítani kell annak érdekében, hogy lehetséges legyen ez a kiterjesztett együttműködés 1999. január 1-jétől 2003. december 31-ig,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve a 18. cikket (Nemzeti tisztviselők közigazgatások közötti cseréje) követően a következő cikkel egészül ki:

"19. cikk

A gazdasági és szociális egyenlőtlenségek csökkentése

(1) A Szerződő Felek megerősítik a gazdasági és szociális egyenlőtlenségek csökkentése terén folytatott együttműködésüket az EGT-EFTA-államok pénzügyi hozzájárulása útján. Ennek érdekében az 1999-2003 közötti időszakra létrejön egy pénzügyi eszköz.

(2) A megállapodás 82. cikke (1) bekezdésének c) pontja alapján és az e jegyzőkönyv 4. függelékében meghatározott szabályok szerint az EGT-EFTA-államok 119,6 millió euró összegben járulnak hozzá az (1) bekezdésben meghatározott együttműködéshez. Ez a hozzájárulás öt egyenlő éves részletben használható fel kötelezettségvállalásra."

2. cikk

A 31. jegyzőkönyv 4. függelékként az e határozathoz mellékletként csatolt szöveggel egészül ki.

3. cikk

Ez a határozat 2000. május 23-án lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [2].

A határozat 1999. január 1-jétől 2003. december 31-ig alkalmazandó.

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. május 22-én.

az EGT-Vegyesbizottság részéről

az elnök

F. Barbaso

[1] HL L 174., 200.7.13., 58. o.

[2] Alkotmányos követelmények felmerülését jelezték.

--------------------------------------------------

MELLÉKLET

az EGT-Vegyesbizottság 47/2000 határozatához

4. FÜGGELÉK

EGT PÉNZÜGYI ESZKÖZ

A végrehajtás szabályai

1. Fogalommeghatározások

A következőkben:

1. "Kedvezményezett állam": az az állam, amely a 2000. május 22-i EGT-vegyesbizottsági határozatnak megfelelően támogatást kap az EGT-EFTA-államoktól. A kedvezményezett államot egy kijelölt hatóság képviseli, melynek a feladata az EGT-EFTA támogatások kezelése az ország területén és projektekkel kapcsolatos szerződések megkötése a Bizottsággal. Az EGT-EFTA-államokkal szembeni pénzügyi felelősség a kedvezményezett államot terheli.

2. "Projekttámogató": az a szervezet, amely megvalósítja a projektet. A támogatások a projekttámogatónak a kedvezményezett államon keresztül kerülnek kifizetésre.

3. "A bizottság": az a szervezet, amelyet az EGT-EFTA-államok a 7. pontban meghatározott feladatok ellátására hoznak létre.

4. "Felügyeleti szerv": olyan független szervezet, amely a kedvezményezett állammal kötött megállapodás alapján felügyeli a projekt előrehaladását, és jelentést tesz a kedvezményezett államnak valamint a bizottságnak. A felügyeleti szervet a kedvezményezett állam jelöli ki az Európai Beruházási Bank (EBB) javaslata, illetve értékelése és hozzájárulása alapján, a bizottság egyetértésével.

2. A kedvezményezett államok

A kedvezményezett államok és a támogatások rájuk eső részei a következő táblázatban találhatóak:

(Euróban) |

Ország | 1999 | 2000-2003 | Összesen |

Spanyolország | 10859680 | 59321600 | 70181280 |

Portugália | 5023200 | 16265600 | 21288800 |

Görögország | 5812560 | 16265600 | 22078160 |

Írország | 1698320 | 3827200 | 5525520 |

UK (Észak-Írország) | 526240 | 0 | 526240 |

Összesen | 23920000 | 95680000 | 119600000 |

3. A támogatás formái

A támogatás teljes egészében pénzügyi támogatás formájában történik. A kedvezményezett állam ugyanakkor javaslatot terjeszthet a bizottság elé arra nézve, hogy részesedésének egy részét főként hitelből finanszírozott projektek kamatterheinek csökkentésére használja fel. Bármilyen ilyen támogatás szintén pénzügyi támogatás formájában történik.

Az EGT-EFTA hozzájárulás nem haladhatja meg a projekt költségének 50 %-át, kivéve az egyébként központi, regionális vagy helyi önkormányzati költségvetési juttatásokból finanszírozott projektek esetében, ahol a hozzájárulás nem haladhatja meg a teljes költség 85 %-át. A társfinanszírozásra vonatkozó közösségi felső határokat egyetlen esetben sem lehet átlépni.

Az EGT-EFTA-államok projektekért viselt felelőssége a megállapodás szerinti terveknek megfelelően biztosított támogatásokra terjed ki, feltéve, hogy a felügyeleti jelentések megerősítik, hogy a projektek megvalósítása a projekttervnek megfelelően zajlik.

4. Támogatható tevékenységek

A támogatások a következő területeken zajló projektekhez nyújthatók: környezet, ideértve a városfejlesztést, városi szennyezés csökkentése és európai kulturális örökség biztosítása, közlekedés, ideértve az infrastruktúrát, oktatás és képzés, ideértve a tudományos kutatást. A Szerződő Felek megállapodásra jutottak abban, hogy céljuk a teljes összeg legalább kétharmadának a fentiekben leírt környezet területén zajló projektek támogatására fordítása.

5. Projektek

Az 119,6 millió euró teljes összege évi 20 %-os ütemben használható fel kötelezettségvállalásra, 1999-től kezdődően kumulatívan. Nagy projektek különböző részei külön is beterjeszthetők finanszírozásra, a bizottság az egyes projektterveket egyedileg vizsgálja meg.

6. Felügyeleti követelmények

Felügyeleti tervet kell felállítani minden egyes projekt esetében, mely tartalmazza a projekttervet és annak ütemezését, a költségvetést és a fizetések ütemezését. A tervnek meg kell jelölnie a projekt kritikus pontjait. A felügyeleti szerv jelentést tesz a kedvezményezett államnak és a bizottságnak a projekt megvalósulásának fontos szakaszaiban a megállapított tervnek megfelelően, általában évente egyszer, melyben többek között a következők szerepelnek:

- az engedélyekre és igazolásokra vonatkozó pályáztatás és beszerzés alaki követelményeinek teljesülése,

- a projekt előrehaladta az eredeti tervvel összevetve,

- eltérések, amennyiben van ilyen, többek között a költségvetéstől, a kifizetések ütemezésétől, a szerződésektől, a fizikai megvalósítástól, a teljesítési határidőtől. A projektre való kihatása, várható előnyök és a teljesítés határideje. Az eltérések következményeinek enyhítése, amennyiben az helyénvaló,

- a projekt könyvelése,

- a projekt előrehaladása megfelel-e a következő részlet kifizetéséhez szükséges feltételeknek.

Amennyiben a jelentés nem felel meg a megállapított tervnek, a bizottság felhívhatja a kedvezményezett államot kiegészítő információk benyújtására. A tisztázásra és hiányzó információk kérésére korlátozott megkereséseket a felügyeleti szervez is lehet címezni, a kedvezményezett állam megfelelő tájékoztatása mellett. A bizottság határozhat úgy, hogy nem engedélyez további kifizetéseket addig, amíg a jelentés meg nem felel a megállapodásnak. Az EGT-EFTA-államok a 10. pont 13. alpontjában meghatározottak szerint pénzügyi szempontból ellenőrizhetik a projekteket.

7. Szervezeti felépítés

Az EFTA-államok felállítanak egy bizottságot, amely:

- jóváhagyja a támogatandó projekteket

- jóváhagyja az egyes projektek felügyeleti és fizetési terveit,

- felügyeli a támogatás teljes rendszerének működését a felügyeleti jelentések alapján,

- engedélyezi a fizetési tervnek megfelelően a kedvezményezetteknek történő kifizetéseket a felügyeleti jelentések alapján,

Az EBB:

- értékeli a javasolt projekteket, és jelentést készít a kedvezményezett államnak,

- javaslatot tesz, illetve értékelést és hozzájárulást ad a kedvezményezett államokban működő felügyeleti szervekkel kapcsolatban, amelyeket a bizottság és a kedvezményezett állam jóváhagy.

A kedvezményezett államok:

- fogadják és jóváhagyják a támogatandó projekteket,

- bemutatják a projekteket az EBB-nek értékelésre, és ezt követően a Bizottságnak és a bizottságnak az EBB értékelésével.

A Bizottság:

átvilágítja a javasolt projekteket a közösségi célokkal való összeegyeztethetőségük szempontjából, nevezetesen a társfinanszírozás szempontjából. Ez utóbbi vizsgálat szempontjából az EGT-EFTA hozzájárulásokat a közösségi finanszírozáshoz hasonlóaknak kell tekinteni.

A felügyeleti szerv:

- felügyeli a projekteket a jóváhagyott projekttervhez mellékelt jelentési tervnek megfelelően,

- jelentést készít a kedvezményezett államnak és a bizottságnak.

8. A nyelvhasználat szabályai

Az EGT-megállapodás hivatalos nyelvei használhatóak. A kedvezményezett államnak/a projekttámogatónak valamennyi dokumentumot angol fordításban kell benyújtania a bizottságnak.

9. Pénzügyi rendelkezések

Az EGT-EFTA-államok valamennyi, a kedvezményezett államoknak történő kifizetéshez hozzáadnak 0,5 %-os tartalékot az értékelésre és a felügyeletre, mely a 119,6 euróból levont megállapított támogatás összegéhez hozzáadódik. Valamennyi fél maga viseli igazgatási költdégeit.

Az EBB a projekttámogató/a kedvezményezett állam tanácsadójaként eljárva szolgáltatásaiért díjat számláz megbízójának.

Az EGT-EFTA-államok megfelelő pénzügyi igazgatást vezetnek be. A kedvezményezett államoknak történő kifizetések a bizottság utalványára történnek, amely biztosítja a kifizetések megfelelő időben történő megtörténését. A kedvezményezetteknek történő kifizetést megelőzően az támogatásokhoz hozzáadódó kamatok a támogatást nyújtót illeti.

10. Rövid eljárásleírás

1. A projekttámogató a projekt vázlatát a kedvezményezett állam elé terjszti.

2. A kedvezményezett állam a projekt vázlatát a Bizottság és a bizottság elé terjeszti előzetes konzultáció keretében az ötlet érvényesítése érdekében.

3. Az előzetes konzultáció kedvező eredménye esetén a projekttámogató felkéri az EBB-t a projekt értékelésére. Az értékelés tartalmazza a javaslat technikai, gazdasági, pénzügyi és lebonyolítási aspektusait.

4. A projekttámogató benyújtja a kedvezményezett államnak a projekttervet, mely tartalmazza a költségvetés, az ütemezés, a fizetések tervét, a felügyeleti tervet, valamint az EBB értékelési jelentését.

5. A kedvezményezett állam benyújtja a Bizottságnak a projektet a 4. pontban említett dokumentumokkal a támogathatóság megítélése érdekében.

6. A kedvezményezett állam párhuzamosan benyújtja a bizottságnak a projektet a 4. pontban említett dokumentumokkal jóváhagyásra.

7. A bizottság kérhet kiegészítő információkat, vagy javasolhatja a projekt, nevezetesen annak felügyeleti/fizetési tervének felülvizsgálatát. A bizottság jóváhagyja a (felülvizsgált) projektet, vagy indokolással ellátva visszautasítja azt. Amennyiben jóváhagyja, kötelezettségvállalási levelet küld a kedvezményezett államnak, mely meghatározza a vonatkozó feltételeket.

8. Szerződés megkötésére kerül sor a felügyeleti szerv és a kedvezményezett állam között a felügyeleti terv alapján.

9. Szerződés megkötésére kerül sor a projekttámogató és a kedvezményezett állam között, valamin támogatási szerződés megkötésére kerül sor a kedvezményezett állam és a bizottság között.

10. Az első, 10 %-os részlet akkor kerül kifizetésre a kedvezményezett államnak, ha a projekttámogató aláírta a szerződést az ajánlattevővel. A további részletek kifizetésére a fizetési terv alapján kerül sor a projekt tényleges előrehaladásának arányában, kielégítő felügyeleti jelentést és a bizottság jóváhagyását követően.

11. A projekttámogató megvalósítja a projektet és a felügyeleti szerv jelentést tesz a kedvezményezett államnak és a bizottságnak.

12. Amennyiben a kifizetéseket nem tudják a tervnek megfelelően teljesíteni, konzultációra kerülhet sor a kedvezményezett állam és a bizottság között.

13. Amennyiben a bizottság vagy az EFTA Számvevőszék a felügyeleti tervben szereplő információkon túlmenően további információt kíván szerezni, saját pénzügyi ellenőrzést végezhet, vagy saját költségükre külső könyvvizsgálóval végeztethet pénzügyi ellenőrzést a projekttel kapcsolatban. A kedvezményezett állam elkísérheti a könyvvizsgálót. A projekttámogató és bármely más, a projekttámogató részéről a projekt igazgatásában résztvevő ugyanolyan hozzáférést biztosít a könyvvizsgálónak, mint amilyet nemzeti hatóságaiknak vagy saját könyvvizsgálóiknak biztosítanak.

14. Amennyiben a felügyeleti terv megkívánja, a felügyeleti szervnek jelentést kell készítenie a projekt megvalósulásáról vagy értékeléséről.

11. Záró megjegyzések

Azon esetek kivételével, amikor a megváltozott körülmények ezt megkívánják, az új pénzügyi eszköz működése ugyanolyan elvek szerint történik, mint amelyeket a megszűnő pénzügyi mechanizmus igazgatása során követtek. Szükség szerint készíthetők további dokumentumok.

--------------------------------------------------